บลจ.นครหลวงเปิดขาย2กองทุนเกาหลีวันนี้
บลจ.นครหลวงไทย ปลื้มเสียงตอบรับกองทุนงานมันนี่เอ็กโป เปิดขายกองทุนเพิ่มอีก 2 กองทุน เปิดเสนอขายตั้งแต่วันนี้ถึง18 พ.ค.53
12 พ.ค. 2553

บลจ.นครหลวงไทย ปลื้มเสียงตอบรับกองทุนงานมันนี่เอ็กโป เปิดขายกองทุนเพิ่มอีก 2 กองทุน เปิดเสนอขายตั้งแต่วันนี้ถึง18 พ.ค.53
นายไตรพิชิต  วัฒนวิจิตร ผู้ช่วยกรรมการผู้จัดการ สายงานจัดการลงทุน บริษัทหลักทรัพย์จัดการกองทุน นครหลวงไทย เปิดเผยว่า หลังจากได้รับความสนใจจากผู้เข้าร่วมงาน Money Expo 2010 โดยมียอดการทำธุรกรรมอย่างล้นหลาม จึงเปิดเสนอขายกองทุนเพิ่มอีก 2 กองทุน เพื่อรองรับนักลงทุนที่ยังต้องการลงทุนในพันธบัตรเกาหลีใต้ 
กองทุนเปิดนครหลวงไทย ตราสารหนี้ต่างประเทศ 14 เดือน1/10 (NKT FFI14M1/10) อัตราผลตอบแทนประมาณ 1.75% ต่อปี (หลังหักค่าใช้จ่าย 0.60% ต่อปี) อายุโครงการประมาณ 14 เดือน มูลค่าโครงการ 500 ล้านบาท บริษัทจะทำการรับซื้อคืนหน่วยลงทุนอัตโนมัติเฉพาะผลตอบแทน ทุกรอบระยะเวลา 6 เดือนโดยประมาณ และในครั้งสุดท้ายบริษัทจัดการจะรับซื้อคืนจากผลตอบแทนที่ได้รับจากตราสารที่กองทุนลงทุนพร้อมกับเงินลงทุนเริ่มต้นทั้งหมด  เน้นลงทุนใน Korea Monetary Stabilization Bond (MSB) และ Korea Treasury Bond (KTB) ซึ่งเป็นตราสารหนี้พันธบัตรรัฐบาลและ/หรือสถาบันการเงินประเทศเกาหลีใต้   ที่ได้รับการจัดอันดับความน่าเชื่อถือของผู้ออกตราสารระยะยาว AA จากสถาบัน Fitch Rating ลงทุนในสัดส่วนประมาณ 100% ของมูลค่าทรัพย์สินสุทธิ 
กองทุนเปิดนครหลวงไทย ตราสารหนี้ในประเทศ 3 เดือน1/10 (NKT FIXIN3M1/10) อายุโครงการประมาณ 3 เดือน อัตราผลตอบแทนประมาณ 0.90% ต่อปี (หลังหักค่าใช้จ่าย 0.305% ต่อปี) มูลค่าโครงการ 500 ล้านบาท บริษัทจะทำการรับซื้อคืนหน่วยลงทุนอัตโนมัติครั้งเดียวเมื่อครบกำหนดอายุกองทุน (Auto redemption) กองทุนเน้นลงทุนในตั๋วเงินคลัง, พันธบัตรรัฐบาล และพันธบัตรธนาคารแห่งประเทศไทย ลงทุนในสัดส่วนประมาณ 90% ของมูลค่าทรัพย์สินสุทธิ และส่วนที่เหลือกองทุนจะพิจารณาลงทุนในเงินฝากธนาคารพาณิชย์ 
ทั้งนี้ กองทุนเปิด NKT FFI14M1/10 และกองทุนเปิด NKT FIXIN3M1/10 ลงทุนขั้นต่ำเพียง 2,000 บาท โดยมีราคา 10 บาทต่อหน่วยลงทุน บุคคลธรรมดาไม่ต้องเสียภาษีจากผลตอบแทนที่ได้รับ ถือว่าเป็นกองทุนที่ให้ผลตอบแทนที่น่าสนใจกว่าเงินฝาก (หลักหักภาษี) 
สำหรับนักลงทุนที่ไม่อยากพลาดโอกาสการลงทุน สามารถเข้าใช้บริการ Smart Click ซึ่งเป็นบริการที่สามารถเข้ามา ซื้อ ขาย สับเปลี่ยนหน่วยลงทุนได้ตลอด 24 ชั่วโมง บนเว็บไซด์ www.sci-asset.com โดยสามารถหักบัญชีเงินฝากธนาคารได้ถึง 7 ธนาคาร ได้แก่ ธ.นครหลวงไทย, ธ.กสิกรไทย, ธ.ไทยพาณิชย์, ธ.กรุงเทพ, ธ.กรุงศรีอยุธยา, ธ.ทหารไทย และธ.ธนชาต